
JAVNI NATJEČAJ za izbor najboljeg domaćina godine – Vaš domaćin / Local Host 
Turistička zajednica Splitsko-dalmatinske županije objavljuje javni natječaj za izbor najboljeg domaćina godine, nositelja oznake Vaš domaćin / Local Host. Ovu oznaku, koju su zajednički utemeljili Hrvatska turistička zajednica i Ministarstvo turizma i sporta Republike Hrvatske, ciljano promovira obiteljski smještaj koji gostima pruža autentičan, kvalitetan i održiv doživljaj Hrvatske.
Nagrada za najboljeg domaćina godine ima poseban značaj jer ističe iznajmljivače koji gostima nude više od smještaja – autentičan doživljaj lokalne tradicije, osoban pristup, održivo poslovanje i aktivnu ulogu u predstavljanju destinacije.
Što je oznaka Vaš domaćin/ Local Host?
Oznaka Vaš domaćin / Local Host nositeljima donosi značajne tržišne prednosti, među kojima su isticanje među privatnim iznajmljivačima, privlačenje gostiju koji cijene originalno i srdačno gostoprimstvo te korištenje službenog vizualnog identiteta oznake. Nositelji imaju mogućnost dodatnog isticanja svoje ponude kroz promotivne aktivnosti Hrvatske turističke zajednice na ključnim emitivnim tržištima i digitalnim kanalima komunikacije. Upute za dobivanje oznake Vaš domaćin/Local Host pronađite ovdje!

1. Predmet natječaja

a. Predmet ovog natječaja je izbor za najboljeg domaćina 2026. godine Splitsko-dalmatinske županije, nositelja oznake Vaš domaćin / Local Host.
b. Izabrani najbolji domaćin 2026. godine Splitsko-dalmatinske županije, bit će prijavljen te će konkurirati i za najboljeg domaćina u Republici Hrvatskoj (nagrade se dodjeljuju na Danima hrvatskog turizma 2026.).


2. Uvjeti natječaja i mogući prijavitelji 
a) Prihvatljivi prijavitelji su pružatelji ugostiteljskih usluga u domaćinstvu koji prema propisima o ugostiteljskoj djelatnosti imaju status domaćina, uz uvjet da ispune propisane kriterije za dodjelu oznake, koji obuhvaćaju:
· autentičnost ponude
· razinu gostoljubivosti
· ekološku osviještenost
· kvalitetu informiranja i pristupa gostu
· kontinuirano usavršavanje vještina domaćina
b) Prihvatljivi prijavitelji su pružatelji ugostiteljskih usluga u domaćinstvu koji imaju oznaku Vaš domaćin/Local Host
Prijavitelji su dužni ispuniti prijavni obrazac (priložen uz tekst predmeta natječaja) koji sadržava kriterije na temelju kojih se ocjenjuju pojedinačni objekti.
U prijavnom obrazcu se mogući pronaći kriteriji koji obuhvaćaju autentičnost i povezanost s lokalnom zajednicom, kroz očuvanje tradicije, kulturne baštine i promociju lokalnih proizvoda. Cijeni se gostoljubivost i personalizirani pristup svakom gostu, uključujući sudjelovanje u svakodnevnim aktivnostima domaćina i dodatne pogodnosti. Važnu ulogu ima i održivost – primjena ekoloških načela u gradnji i poslovanju – kao i kvaliteta informiranja i komunikacije s gostima, gdje se domaćin ističe kao ambasador destinacije. Također se vrednuje educiranost i umreženost domaćina, kao i aktivno sudjelovanje u edukacijama i certifikacijskim projektima. Relevantne recenzije gostiju s internetskih platformi dodatno doprinose ukupnoj procjeni.
3. Vremenski tijek natječaja

a. Natječaj je otvoren od 07. srpnja do 4. rujna 2026. do 23:59 sati.

b. Odluka o odabiru najboljeg domaćina na području Splitsko-dalmatinske županije bit će objavljena u sklopu održavanja Dana hrvatskog turizma, 19. studenoga 2026. godine.
c. Odluka o odabiru najboljeg domaćina na području Republike Hrvatske bit će objavljena u sklopu održavanja Dana hrvatskog turizma, 20. studenoga 2026. godine.

4. Način prijave

a. Prijave se podnose isključivo online na službenu e-mail adresu Turističke zajednice Splitsko-dalmatinske županije: info@dalmatia.hr, uz naznaku: Prijava na Javni natječaj za izbor najboljeg domaćina godine – Vaš domaćin / Local Host
b. Prijava mora sadržavati popunjen prijavni obrazac, koji je sastavni dio natječaja.
c. U obrascu se ispod svakog kriterija nalaze prazna polja u koja domaćin unosi tekstualne odgovore.
d. Foto i video materijal objekta nije obavezan, ali se preporučuje.


5. Postupak odabira
Obradu, evidentiranje, ocjenu valjanosti i vrednovanje zaprimljenih kandidatura sukladno kriterijima Javnog natječaja, provodi Stručno povjerenstvo koje imenuje Turistička zajednica Splitsko-dalmatinske županije i donosi Odluku o odabiru. Stručno povjerenstvo vodi zapisnik o radu povjerenstva i priprema Odluku o odabiru domaćina godine sukladno kriterijima navedenim u prijavnom obrascu. 

6. Dodatno
Turistička zajednica Splitsko-dalmatinske županije zadržava pravo izmjena i dopuna ovoga natječaja. Eventualne izmjene i dopune bit će objavljene na mrežnim stranicama Turističke zajednice Splitsko-dalmatinske županije (dalmatia.hr).
Za sva dodatna pitanja pošaljite upit na info@dalmatia.hr.

